**Ethiopian Airlines** er det nasjonale flyselskapet i Etiopia. Selskapet har sin hovedbase på Bole internasjonale lufthavn. Selskapet er eid av den etiopiske staten og flyr passasjer- og fraktruter til mer enn 116 destinasjoner i Europa, Afrika, Midtøsten, Asia sør og Nord-Amerika. Ethiopian Airlines har siden 1968 vært medlem av *African Airlines Association* (AFRAA), og er Afrikas største flyselskap. Hovedkontoret ligger i hovedstaden Addis Abeba. Ethiopian Airlines er medlem av Star Alliance.

Selskapet begynte å fly til Oslo 27. mars 2017. 

Ethiopian Airlines har blitt kåret til Afrikas beste flyselskap 2 år på rad (2017 og 2018) på Skytrax Awards.

Historie
--------

Douglas DC-3 i 1974
Boeing 767 i 2013
Selskapet ble etablert ved et dekret av keiser Haile Selassie I i slutten av 1945 som Ethiopian Air Lines Inc. (EAL). Selskapet var et samarbeid mellom den etiopiske staten og det amerikanske flyselskapet Trans World Airlines (TWA). Fem Douglas C-47 *Skytrain* militære transportfly ble kjøpt inn fra USAs overskuddslagre. Den første flyvningen fant sted 8. april 1946 og gikk fra Kairo til Addis Abeba via Asmara. Flyruten til Kairo var en suksess, og i 1947 ble ytterligere tre Douglas C-47 kjøpt inn. I løpet av 1940-tallet hadde Ethiopian Air Lines interkontinentale ruter til blant annet Saudi-Arabia og India. Utover 1950-tallet vokste rutenettet, og nye og større fly ble kjøpt. Flytypen DC-3/C-47 utgjorde imidlertid fortsatt ryggraden i innelandsrutene. I 1957 etablert selskapet sitt eget vedlikeholdssenter i Addis Abeba. Samme år åpnet Ethiopian Air Lines direkterute til Frankfurt am Main i Tyskland. I 1959 hadde EAL omkring 900 ansatte. I januar 1963 startet selskapet sin første jetdrevne flyrute med to nyanskaffede Boeing 720.

I 1965 ble selskapsstrukturen endret og omgjort til aksjeselskap. Navnet ble samtidig endret til Ethiopian Airlines. Selskapsstrukturen ble nok en gang endret etter statskuppet og den etiopiske borgerkrigen i 1974. Ethiopian Airlines' overskudd ble snudd til underskudd, og effektiviteten gikk ned. I 1980 gjennomgikk selskapet en nedbemanning der 10% av de ansatte ble sagt opp. I 1991 ble den marxistiske regjeringen ledet av Mengistu Haile Mariam styrtet i et kupp, og EALs fly måtte midlertidig flyttes til Nairobi i Kenya da kampene nærmet seg Addis Abeba. Ethiopian Airlines ble etter kuppet omorganisert og drevet videre etter kommersielle prinsipper, men fortsatte som statseid flyselskap.

I juli 1998 åpnet selskapet sin første direkterute til USA da flyvninger til Washington D.C. startet opp. Samme år måtte selskapet igjen flytte flyene sine til Nairobi da det brøt ut kamper langs grensen til Eritrea. Til tross for ekstrakostnadene de to årene med krigføring påførte Ethiopian Airlines, greide selskapet å drive uten underskudd. I 2003 ble fly-dekoren og logoer endret for første gang siden 1947. I 2009 bestilte selskapet 35 nye fly fra forskjellige flyfabrikanter. I desember 2011 ble Ethiopian Airlines medlem i Star Alliance.

Flyflåte
--------

McDonnell Douglas MD-11 brukt som fraktfly
Selskapets første Boeing 787 *Dreamliner* ble tatt i bruk i 2012
Passasjerfly:

| Flytype | Antall | Ruter |
| --- | --- | --- |
|
|  |  |  |
| Airbus A350-900 | 14 | Langdistanse |
| Boeing 737 MAX 8 | 7 | Mellom og Langdistane |
| Boeing 737-700 | 4 | Kort og Mellomdistanse |
| Boeing 737-800 | 17 | Kort og Mellomdistanse |
| Boeing 757-200 | 1 | Mellom og Langdistanse |
| Boeing 767-300 | 6 | Mellom og Langdistanse |
| Boeing 777-200 | 16 | Langdistanse |
| Boeing 777-300 | 4 | Langdistanse |
| Boeing 787-8 Dreamliner | 19 | Langdistanse |
| Boeing 787-9 Dreamliner | 6 | Langdistanse |
| DeHaviland Dash 8 Q400 | 24 | Kortdistanse |
| **Totalt** | 117 |  |

Fraktfly:

* 2 Boeing 757-200PCF
* 2 Boeing 777F (4 i ordre)
* 2 McDonnell Douglas MD-11F

Se også
-------

* Ethiopian Airlines destinasjoner

Referanser
----------

1. ↑  AFRAA: Ethiopian Airlines Arkivert 19. desember 2014 hos Wayback Machine. Besøkt 24. september 2014
2. ↑  Flight Global: Ethiopian receives first 787 Besøkt 24. september 2014

Kilder
------

* Reference for business: Ethiopian Airlines Besøkt 24. september 2014
* Ethiopian Airlines: Company history Besøkt 24. september 2014

Eksterne lenker
---------------

* (en) Offisielt nettsted Rediger på Wikidata

* (en) Ethiopian Airlines – kategori av bilder, video eller lyd på Commons Rediger på Wikidata

* (en) Ethiopian Airlines – galleri av bilder, video eller lyd på Commons Rediger på Wikidata

| * v
* d
* r
Medlemmer av Star Alliance |
| --- |
| Adria Airways **·** Aegean Airlines **·** Air Canada **·** Air China **·** Air India **·** Air New Zealand **·** All Nippon Airways **·** Asiana Airlines **·** Austrian Airlines **·** Avianca **·** Brussels Airlines **·** Copa Airlines **·** Croatia Airlines **·** EgyptAir **·** Ethiopian Airlines **·** EVA Air **·** LOT Polish Airlines **·** Lufthansa **·** Scandinavian Airlines **·** Shenzhen Airlines **·** Singapore Airlines **·** South African Airways **·** Swiss **·** TACA **·** TAP Portugal **·** Thai Airways International **·** Turkish Airlines **·** United Airlines |


|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** GND
 |